CELEX: 32019H0515(01)
Language: mt
Date: 2019-05-14 00:00:00
Title: Rakkomandazzjoni tal-Kunsill tal-14 ta' Mejju 2019 li tivvaluta l-progress li sar mill-Istati Membri parteċipanti biex jissodisfaw impenji meħuda fil-qafas ta' kooperazzjoni strutturata permanenti (PESCO)

15.5.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 166/1
            
         
      RAKKOMANDAZZJONI TAL-KUNSILL
      tal-14 ta' Mejju 2019
      li tivvaluta l-progress li sar mill-Istati Membri parteċipanti biex jissodisfaw impenji meħuda fil-qafas ta' kooperazzjoni strutturata permanenti (PESCO)
      (2019/C 166/01)
      IL-KUNSILL TAL-UNJONI EWROPEA,
      Wara li kkunsidra t-Trattat dwar l-Unjoni Ewropea, u b'mod partikolari l-Artikolu 46(6) tiegħu,
      Wara li kkunsidra l-Protokoll Nru 10 dwar il-kooperazzjoni strutturata permanenti stabbilita mill-Artikolu 42 tat-Trattat dwar l-Unjoni Ewropea, mehmuż mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea,
      Wara li kkunsidra d-Deċiżjoni tal-Kunsill (PESK) 2017/2315 tal-11 ta' Diċembru 2017 li tistabbilixxi kooperazzjoni strutturata permanenti (PESCO) u li tiddetermina l-lista ta' Stati Membri Parteċipanti (1),
      Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
      Billi:
      
                  (1)
               
               
                  Il-punt (d) tal-Artikolu 4(2) tad-Deċiżjoni (PESK) 2017/2315 jipprevedi li l-Kunsill għandu jadotta deċiżjonijiet u rakkomandazzjonijiet li jivvalutaw il-kontribuzzjonijiet tal-Istati Membri parteċipanti biex jissodisfaw l-impenji maqbula, f'konformità mal-mekkaniżmu deskritt fl-Artikolu 6 ta' dik id-Deċiżjoni.
               
            
                  (2)
               
               
                  L-Artikolu 6(3) tad-Deċiżjoni (PESK) 2017/2315 jipprevedi li, abbażi tar-rapport annwali dwar il-PESCO (permanent structured cooperation) ppreżentat lill-Kunsill mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (Rappreżentant Għoli), il-Kunsill għandu jirrieżamina darba fis-sena jekk l-Istati Membri parteċipanti għadhomx jissodisfaw l-impenji aktar vinkolanti msemmija fl-Artikolu 3 ta' dik id-Deċiżjoni.
               
            
                  (3)
               
               
                  Il-paragrafu 15 tar-Rakkomandazzjoni tal-Kunsill tas-6 ta' Marzu 2018 dwar pjan direzzjonali għall-implimentazzjoni tal-PESCO (2) jipprevedi li r-Rappreżentant Għoli għandha tippreżenta l-ewwel rapport annwali tagħha f'April 2019 jew mill-anqas qabel il-Kunsill Affarijiet Barranin rilevanti fl-ewwel semestru tas-sena sabiex jitqiesu l-pjanijiet ta' implimentazzjoni nazzjonali aġġornati ppreżentati mill-Istati Membri parteċipanti sal-10 ta' Jannar 2019. Il-paragrafu 16 ta' dik ir-Rakkomandazzjoni jispeċifika l-ħtieġa li l-Kumitat Militari tal-Unjoni Ewropea (EUMC, Military Committee of the European Union) jipprovdi parir militari u rakkomandazzjonijiet lill-Kumitat Politiku u ta' Sigurtà (KPS) biex dan ikun jista' jħejji r-rieżami tal-Kunsill dwar jekk l-Istati Membri parteċipanti jkunux għadhom jissodisfaw l-impenji aktar vinkolanti, sa Mejju ta' kull sena.
               
            
                  (4)
               
               
                  Il-paragrafu 26 tar-Rakkomandazzjoni tal-Kunsill tal-15 ta' Ottubru 2018 dwar is-sekwenzjar tat-twettiq tal-impenji aktar vinkolanti meħuda fil-qafas ta' kooperazzjoni strutturata permanenti (PESCO) u li tispeċifika objettivi aktar preċiżi (3) jipprevedi l-ħtieġa li r-Rappreżentant Għoli tieħu kont ta' dik ir-Rakkomandazzjoni fir-rapport annwali dwar il-PESCO, li ser jappoġġa l-valutazzjoni tat-twettiq tal-impenji aktar vinkolanti minn kull Stat Membru parteċipanti.
               
            
                  (5)
               
               
                  Fid-19 ta' Novembru 2018, il-Kunsill adotta d-Deċiżjoni (PESK) 2018/1797 (4) li temenda u taġġorna d-Deċiżjoni (PESK) 2018/340 li tistabbilixxi l-lista ta' proġetti li għandhom jiġu żviluppati taħt il-PESCO.
               
            
                  (6)
               
               
                  Fit-22 ta' Marzu 2019, ir-Rappreżentant Għoli pprovdiet lill-Kunsill ir-rapport annwali tagħha dwar l-istat ta' implimentazzjoni tal-PESCO, inkluż dwar it-twettiq, minn kull Stat Membru parteċipanti, tal-impenji tiegħu, skont il-pjanijiet nazzjonali ta' implimentazzjoni, aġġornati u rieżaminati, tiegħu.
               
            
                  (7)
               
               
                  Fuq dik il-bażi, il-Kunsill għandu għalhekk jadotta Rakkomandazzjoni li tivvaluta l-progress miksub mill-Istati Membri parteċipanti biex jissodisfaw l-impenji meħuda fil-qafas tal-PESCO,
               
            ADOTTA DIN IR-RAKKOMANDAZZJONI:
      I.   Objettiv u kamp ta' applikazzjoni
      
                  1.
               
               
                  L-objettiv ta' din ir-Rakkomandazzjoni huwa li tivvaluta l-kontribuzzjonijiet li saru mill-Istati Membri parteċipanti (SMp) biex jissodisfaw l-impenji aktar vinkolanti meħuda fil-qafas ta' kooperazzjoni strutturata permanenti (PESCO), abbażi tar-Rapport Annwali dwar l-Istat ta' Implimentazzjoni tal-PESCO ppreżentat mir-Rappreżentant Għoli fit-22 ta' Marzu 2019 (Rapport Annwali), bl-użu tal-informazzjoni pprovduta mill-SMp fil-pjanijiet ta' implimentazzjoni nazzjonali (PIN) tagħhom.
               
            
                  2.
               
               
                  Din ir-Rakkomandazzjoni tqis ukoll ir-rapporti tal-SMp lill-Kunsill dwar il-progress li sar lejn l-implimentazzjoni tal-proġetti PESCO fl-2018 u r-rapport dwar il-tagħlimiet inizjali identifikati dwar proġetti PESCO mħejjija mis-segretarjat tal-PESCO.
               
            II.   Konklużjonijiet u valutazzjoni
      
                  3.
               
               
                  L-ewwel Rapport Annwali tar-Rappreżentant Għoli jintlaqa' tajjeb bħala bażi soda għall-Kunsill biex jivvaluta l-istat ta' implimentazzjoni tal-PESCO, inkluż it-twettiq minn kull SMp tal-impenji tiegħu.
               
            
                  4.
               
               
                  Jenħtieġ li tkun żgurata l-koerenza bejn il-PESCO, ir-Rieżami Annwali Koordinat dwar id-Difiża (CARD, Coordinated Annual Review on Defence), il-Programm Ewropew għall-Iżvilupp fl-Industrija tad-Difiża (EDIDP, European Defence Industrial Development Programme) u l-Fond Ewropew għad-Difiża (EDF, European Defence Fund) prospettiv, kif ukoll inizjattivi oħra tal-UE fil-qasam tad-difiża, biex tikkontribwixxi biex jinkiseb il-livell ta' ambizzjoni tal-Unjoni fil-qasam tas-sigurtà u d-difiża. F'dan il-kuntest, ta' min ifakkar fl-istedina lir-Rappreżentant Għoli/Viċi President/Kap tal-Aġenzija Ewropea għad-Difiża (EDA, European Defence Agency) biex jibqgħu jiġu promossi aktar sinerġiji u koerenza fost l-inizjattivi tal-UE fil-qasam tad-difiża, f'konsultazzjoni mill-qrib mal-Istati Membri
               
            
                  5.
               
               
                  Bl-isforzi attwali u futuri tagħhom, l-SMp juru l-kontribut tagħhom għat-twettiq tal-20 impenn aktar vinkolanti miftiehma taħt il-PESCO u jagħmlu passi ulterjuri lejn il-kisba tal-livell ta' ambizzjoni tal-Unjoni fil-qasam tas-sigurtà u d-difiża, biex b'hekk isaħħu kemm il-kapaċità tal-Unjoni li taġixxi bħala fornitur tas-sigurtà kif ukoll l-awtonomija strateġika tagħha, u jssaħħu l-kapaċità tagħha li tikkoopera ma' sħab u li tipproteġi liċ-ċittadini tagħha.
               
            
                  6.
               
               
                  Billi l-Istati Membri għandhom biss “ġabra waħda ta' forzi” li jistgħu jużaw f'oqfsa differenti, l-iżvilupp tal-kapaċitajiet tal-Istati Membri fil-qafas tal-UE ser jgħin ukoll biex isaħħaħ il-kapaċitajiet potenzjalment disponibbli għan-Nazzjonijiet Uniti u n-NATO.
               
            
                  7.
               
               
                  Bil-għan li jipprovdi gwida għall-implimentazzjoni ulterjuri tal-PESCO f'din l-ewwel fażi, il-Kunsill jenfasizza li, b'mod ġenerali, l-SMp:
                  
                              (a)
                           
                           
                              għamlu progress importanti f'termini tal-impenji relatati mal-baġits tad-difiża u l-investiment tad-difiża konġunta. Dan għandu jiġi sostnut u, fejn meħtieġ, jissaħħaħ aktar fis-snin li ġejjin skont l-objettivi aktar preċiżi;
                           
                        
                              (b)
                           
                           
                              bdew jużaw għodod, inizjattivi u strumenti tal-UE fl-ippjanar tad-difiża nazzjonali, bħall-Pjan ta' Żvilupp tal-Kapaċitajiet rivedut (CDP, Capability Development Plan), il-CARD u l-EDIDP, u bdew iħejju għall-EDF fl-2021-2027. L-SMp huma mħeġġa jżidu l-isforzi tagħhom biex ikomplu jindirizzaw l-impenji aktar vinkolanti fl-oqsma rispettivi, b'mod partikolari billi jagħmlu l-aħjar użu mill-għodod, inizjattivi u strumenti tal-UE fil-proċessi ta' ppjanar tad-difiża nazzjonali tagħhom. F'dan il-kuntest, il-koerenza fir-riżultat bejn il-CARD u s-CDP fuq naħa waħda, u l-proċessi rispettivi tan-NATO bħall-Proċess tal-Ippjanar tad-Difiża tan-NATO (NDPP, NATO Defence Planning Process) fuq in-naħa l-oħra, kienet u ser tkompli tiġi żgurata fejn ikunu sovrapposti r-rekwiżiti, filwaqt li tkun rikonoxxuta n-natura differenti taż-żewġ organizzazzjonijiet u r-responsabbiltajiet rispettivi tagħhom;
                           
                        
                              (c)
                           
                           
                              huma mistiedna jagħmlu progress sinifikanti fit-twettiq tal-impenji aktar vinkolanti relatati biex iġibu l-apparat tad-difiża rispettiv tagħhom konformi ma' ta' xulxin, b'mod partikolari biex isaħħu l-iżvilupp tal-kapaċità kollaborattiva f'konformità mas-CDP u l-każijiet ta' kuntest strateġiku (SCCs, strategic context cases) rilevanti tiegħu li attwalment qed jiġu żviluppati, filwaqt li jirrikonoxxu li dan jeħtieġ sforz sostnut fuq perijodu ta' żmien itwal;
                           
                        
                              (d)
                           
                           
                              huma mħeġġa biex, f'konformità mal-impenji aktar vinkolanti u r-Rakkomandazzjoni tal-Kunsill tal-15 ta' Ottubru 2018 dwar is-sekwenzjar tat-twettiq tal-impenji aktar vinkolanti u li tispeċifika objettivi aktar preċiżi: ikomplu l-isforzi pożittivi tagħhom biex itejbu l-interoperabbiltà u l-flessibbiltà tal-forzi tagħhom; jagħmlu aktar sforzi sostanzjali fir-rigward tal-impenji relatati mat-tisħiħ tad-disponibbiltà u tal-kapaċità ta' skjerament ta' forzi inkluż bil-mili aktar sistematiku tar-roster tal-gruppi tattiċi tal-UE partikolarment biex biex jiġu eliminati l-lakuni eżistenti, il-bażi tad-data ta' reazzjoni rapida u d-dikjarazzjonijiet tal-ħtiġijiet għall-missjonijiet u l-operazzjonijiet tal-politika ta' sigurtà u ta' difiża komuni (PSDK); u jottimizzaw aktar l-istrutturi multinazzjonali u jħabirku għal approċċ ambizzjuż għall-finanzjament komuni ta' operazzjonijiet u missjonijiet militari tal-PSDK; u
                           
                        
                              (e)
                           
                           
                              jeħtieġ li jagħmlu progress sinifikanti biex jindirizzaw in-nuqqasijiet tal-kapaċitajiet u l-prijoritajiet identifikati taħt is-CDP, inkluż it-twettiq effettiv ta' miri ta' kapaċitajiet ta' impatt għoli (HICGs, high impact capability goals), u fil-kunsiderazzjoni ta' approċċ kollaborattiv bħala prijorità fl-ippjanar nazzjonali, anke bil-ħsieb li jwettqu l-impenji relatati mal-parteċipazzjoni, fejn xieraq, fi programmi kbar konġunti jew Ewropej tat-tagħmir fil-qafas tal-EDA, u biex jagħmlu impatt pożittiv fuq il-Bażi Industrijali u Teknoloġika tad-Difiża Ewropea (EDTIB, European Defence Technological and Industrial Base). F'dan ir-rigward, l-SMp huma mħeġġa aktar biex jipprovdu, fejn possibbli, l-elementi meħtieġa li jippermettu valutazzjoni sinifikanti tat-twettiq tal-impenji f'dan il-qasam, inkluż dwar kif il-proġetti tal-iżvilupp tal-kapaċità tal-SMp jsaħħu l-EDTIB.
                           
                        
            III.   Pjanijiet ta' implimentazzjoni nazzjonali
      
                  8.
               
               
                  Sabiex tiġi ffaċilitata l-valutazzjoni tal-implimentazzjoni tal-impenji, kif ippreżentati fil-PIN tagħhom u biex jiġu identifikati aħjar ix-xejriet emerġenti fl-oqsma differenti, l-SMp huma mħeġġa jtejbu aktar il-kwalità u jżidu l-granularità tal-informazzjoni pprovduta fil-PIN tagħhom, billi jimplimentaw ir-Rakkomandazzjoni tal-Kunsill tal-15 ta' Ottubru 2018 dwar is-sekwenzjar tat-twettiq tal-impenji aktar vinkolanti u li tispeċifika objettivi aktar preċiżi. Dan japplika b'mod partikolari għall-forniment ta' pjanijiet li jħarsu 'il quddiem, kulfejn ikun possibbli.
               
            
                  9.
               
               
                  L-SMp huma mħeġġa jkomplu jinvolvu ruħhom fi djalogi bilaterali mas-segretarjat tal-PESCO dwar ir-rieżami u l-aġġornament tal-PIN futuri tagħhom. L-SMp għandhom, bl-appoġġ tas-segretarjat tal-PESCO, ikomplu jiżguraw it-trasparenza u jiżviluppaw aktar il-koerenza u l-konsistenza fir-rigward tal-informazzjoni meħtieġa u pprovduta fil-kuntest tal-PESCO u inizjattivi oħra relatati mad-difiża, inkluż il-CARD. Is-Segretarjat tal-PESCO huwa mħeġġeġ jiżviluppa aktar modi biex jappoġġa lill-SMp b'mod adegwat.
               
            IV.   Proġetti PESCO
      
                  10.
               
               
                  Fid-dawl tar-rapporti tat-8 ta' Marzu 2019 lill-Kunsill dwar il-progress li sar lejn l-implimentazzjoni rapida u effettiva tal-proġetti PESCO, l-SMp huma mħeġġa javvanzaw il-ħidma u jiffokaw fuq l-implimentazzjoni rapida u effettiva tal-proġetti li huma jipparteċipaw fihom sabiex jipproduċu riżultati u prodotti tanġibbli, bil-ħsieb li jiġu sodisfatti l-impenji aktar vinkolanti.
               
            
                  11.
               
               
                  B'kont meħud tat-tagħlimiet identifikati, u billi jibdew biċ-ċiklu li jmiss ta' sejħiet għal proposti ta' proġetti PESCO bil-ħsieb ta' aġġornament tad-Deċiżjoni (PESK) 2018/1797, l-SMp, bl-appoġġ tas-segretarjat tal-PESCO, huma mistiedna biex b'mod partikolari:
                  
                              (a)
                           
                           
                              iwieġbu għas-sensiela sħiħa ta' prijoritajiet ta' żvilupp tal-kapaċità tal-UE identifikati fis-CDP, inklużi l-HICGs, l-SCCs hekk kif jiġu miftiehma mill-Istati Membri parteċipanti tal-EDA u jieħdu kont tas-sejbiet tal-CARD;
                           
                        
                              (b)
                           
                           
                              jiżviluppaw proġetti li għandhom l-għan li jisfruttaw il-kooperazzjoni bejn il-kapaċitajiet militari eżistenti, u jagħmlu dawn il-kapaċitajiet disponibbli għal missjonijiet u operazzjonijiet;
                           
                        
                              (c)
                           
                           
                              jissottomettu b'mod konġunt proposti għal proġetti minn tal-inqas żewġ SMp, li għandhom jiġu vvalutati fir-rigward ta', fost kriterji oħrajn, il-livell ta' maturità tal-proposta għal proġett u ħarsa ġenerali inizjali tar-riżorsi finanzjarji u riżorsi oħra meħtieġa tagħha.
                           
                        Is-segretarjat tal-PESCO huwa mistieden jippreżenta aktar kriterji raffinati ta' valutazzjoni ta' proġetti qabel is-sejħa li jmiss għall-proġetti.
               
            
                  12.
               
               
                  Wara l-2019, bil-ħsieb li jiġu żgurati koerenza u sinkronizzazzjoni aħjar tal-inizjattivi tad-difiża tal-UE u li ssir enfasi fuq proġetti aktar maturi u sostanzjati, is-sejħa li jmiss għal proġetti PESCO hija maħsuba li ssir fl-2021 mingħajr preġudizzju għal teħid ta' deċiżjonijiet fil-futur. Abbażi ta' aktar tagħlimiet identifikati, l-SMp konsegwentement ser jikkunsidraw l-opzjoni li jgħaddu għal proċess biennali. Huwa mfakkar li l-membri tal-proġett għandhom il-possibbiltà li jinvolvu lill-Kummissjoni, kif xieraq, fil-proċedimenti tal-proġett, f'konformità mar-regoli ta' governanza għall-proġetti PESCO.
               
            V.   It-triq 'il quddiem
      
                  13.
               
               
                  L-SMp huma mistiedna jirrieżaminaw il-PIN tagħhom bil-ħsieb li jaġġornawhom, kif xieraq, f'konformità mar-Rakkomandazzjoni tal-Kunsill tal-15 ta' Ottubru 2018 dwar is-sekwenzjar tat-twettiq tal-impenji aktar vinkolanti u li tispeċifika objettivi aktar preċiżi u b'kont meħud tal-konklużjonijiet u r-rakkomandazzjonijiet tar-Rapport Annwali, u li jippreżentawhom sal-10 ta' Jannar 2020.
               
            
                  14.
               
               
                  Minbarra li tiddeskrivi l-istat tal-implimentazzjoni tal-PESCO, inkluż it-twettiq minn kull SMp tal-impenji tiegħu skont il-PIN tiegħu, ir-Rappreżentant Għoli hija mistiedna tipprovdi wkoll fir-rapport annwali tal-2020 l-ewwel proposti bil-ħsieb tal-proċess ta' rieżami strateġiku fi tmiem l-ewwel fażi tal-PESCO (2018-2020), b'kont meħud ta' inizjattivi rilevanti oħra tal-UE li jikkontribwixxu biex jinkiseb il-livell ta' ambizzjoni tal-Unjoni fil-qasam tas-sigurtà u d-difiża.
               
            
         Magħmul fi Brussell, l-14 ta' Majju 2019.
         
            
               Għall-Kunsill
            
            
               Il-President
            
            F. MOGHERINI
         
      
      
         (1)  ĠU L 331, 14.12.2017, p. 57.
      
         (2)  ĠU C 88, 8.3.2018, p. 1.
      
         (3)  ĠU C 374, 16.10.2018, p. 1.
      
         (4)  Deċiżjoni tal-Kunsill (PESK) 2018/1797 tad-19 ta' Novembru 2018 li temenda u taġġorna d-Deċiżjoni (PESK) 2018/340 li tistabbilixxi l-lista tal-proġetti li għandhom jiġu żviluppati taħt il-PESCO (ĠU L 294, 21.11.2018, p. 18).